《别韩菊山》
宋代·叶茵

结庐甫里邻，顾瞻谁与游。
掩荆乐鱼鸟，握管成樵讴。
有客赏兹趣，柳下时停舟。
自缔十年契，投簪不愿侯。
一朝过我别，匪伊趋乐州。
敢问何为尔，读书松竹幽。
辇母远之官，谩作升斗谋。
执手语劳役，挥杯忘献酬。
离怀聿云悲，重来如此不。
何当羽厥身，千里云悠悠。
上下相追逐，赤城少延留。
其中有玉人，而可为吾俦。
此志不可得，迢迢不东流。
载言涉征途，途修暑气遒。
袗絺自金玉，脂车裹粮餱。
我将植佳菊，长对南山秋。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。